CELEX: 32011D0049
Language: da
Date: 2011-01-25 00:00:00
Title: 2011/49/EU: Kommissionens afgørelse af 25. januar 2011 i henhold til artikel 7 i Rådets direktiv 89/686/EØF for så vidt angår et forbud udstedt af de britiske myndigheder mod beskyttelsesbeklædning til fægtere (meddelt under nummer K(2011) 268)  EØS-relevant tekst

26.1.2011   
            
            
               DA
            
            
               Den Europæiske Unions Tidende
            
            
               L 22/6
            
         KOMMISSIONENS AFGØRELSE
   af 25. januar 2011
   i henhold til artikel 7 i Rådets direktiv 89/686/EØF for så vidt angår et forbud udstedt af de britiske myndigheder mod beskyttelsesbeklædning til fægtere
   (meddelt under nummer K(2011) 268)
   (EØS-relevant tekst)
   (2011/49/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler (1), særlig artikel 7, og
   ud fra følgende betragtninger:
   
               (1)
            
            
               I henhold til artikel 7, stk. 1, i direktiv 89/686/EØF om indbyrdes tilnærmelse af medlemsstaternes lovgivninger om personlige værnemidler skal en medlemsstat, hvis den konstaterer, at personlige værnemidler med CE-mærkning, der anvendes efter deres formål, kan frembyde en sikkerhedsrisiko for personer, husdyr og ejendom, træffe de nødvendige foranstaltninger til at trække disse personlige værnemidler tilbage fra markedet, forbyde markedsføring eller begrænse den frie omsætning af dem.
            
         
               (2)
            
            
               I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis foranstaltningen anses for at være berettiget, skal Kommissionen give medlemsstaterne underretning herom, således at de kan gennemføre alle nødvendige foranstaltninger i forbindelse med det pågældende værnemiddel, jf. bestemmelserne i artikel 2, stk. 1.
            
         
               (3)
            
            
               Den 25. august 2008 gav de britiske myndigheder Europa-Kommissionen meddelelse om en foranstaltning vedrørende forbud mod markedsføring af beskyttelsesbeklædning til fægtere, type Jiang 350N Stretch Jacket and Breeches, fremstillet af Wuxi Husheng Sports Goods Plant, DongHu Industrial District, Donghutang, WuXi 214196, Kina, og indført af Liam Patterson Associates LLP t/a Jiang-UK, 9 Spencer Road, Buxton, Derbyshire, Det Forenede Kongerige.
            
         
               (4)
            
            
               I henhold til de dokumenter, der blev fremlagt for Europa-Kommissionen, var denne beskyttelsesbeklædning til fægtere omfattet af en overensstemmelsesattest fra oktober 2005, attest nr. C0508M29HS11, der var udstedt af Ente Certificazione Macchine (udpeget organ nr. 1282).
            
         
               (5)
            
            
               De britiske myndigheder oplyste, at begrundelsen for deres afgørelse var, at produktet ikke opfyldte de væsentlige sundheds- og sikkerhedskrav, der henvises til i artikel 3 i direktiv 89/686/EØF, eftersom de standarder, der henvises til i artikel 5, ikke er anvendt korrekt. De britiske myndigheder gjorde især gældende, at beskyttelsesbeklædningen til fægtere ikke opfyldte de gældende krav til gennemtrængningsmodstand i henhold til EN 13567:2002, Beskyttelsesbeklædning — Hånd-, arm-, bryst-, underlivs-, ben-, skridt- og ansigtsbeskyttere til fægtere — Krav og prøvningsmetoder. Det Forenede Kongeriges beslutning var understøttet af en prøvningsrapport.
            
         
               (6)
            
            
               Importøren blev ved Kommissionens brev af 17. juli 2009 opfordret til at fremsende sine bemærkninger til Kommissionen vedrørende den foranstaltning, som de britiske myndigheder havde truffet. Til dato har Kommissionen ikke modtaget svar.
            
         
               (7)
            
            
               Den 17. juli 2009 skrev Kommissionen også til Ente Certificazione Macchine og opfordrede organet til at fremsende sine bemærkninger til Kommissionen vedrørende den foranstaltning, som de britiske myndigheder havde truffet, og til at præcisere, om det havde udstedt attest nr. C0508M29HS11 for de pågældende produkter. Til dato har Kommissionen ikke modtaget svar.
            
         
               (8)
            
            
               Kommissionen erindrer om, at beskyttelsesbeklædning til fægtere skal opfylde de væsentlige sundheds- og sikkerhedskrav i punkt 3.1.1 i bilag II til direktiv 89/686/EØF vedrørende beskyttelse mod indtrængende genstande. Dette krav understøttes af specifikationerne til afsnit 4.6-4.8 i den relevante harmoniserede standard EN 13567 og af specifikationerne for gennemtrængningsprøvning i standardens afsnit 5.10.
               Kommissionen erindrer endvidere om, at beskyttelsesbeklædning til fægtere skal underkastes overensstemmelsesvurdering i henhold til artikel 10 i direktiv 89/686/EØF (EF-typeafprøvning af et udpeget organ). Kommissionen bemærker, at Ente Certificazione Macchine er et bemyndiget organ (identifikationsnummer 1282) i henhold til Europa-Parlamentets og Rådets direktiv 2006/42/EF af 17. maj 2006 om maskiner (2) og ikke et udpeget organ i henhold til direktivet om personlige værnemidler. Det pågældende organ har derfor ikke ret til at udføre EF-typeprøvning vedrørende personlige værnemidler. Ente Certificazione Macchines henvisning på en overensstemmelsesattest vedrørende personlige værnemidler til det identifikationsnummer, det har fået tildelt af Kommissionen, er derfor vildledende.
            
         
               (9)
            
            
               Kommissionen henvendte sig den 8. april 2010 til de italienske myndigheder for at afklare, hvorfor Ente Certificazione Macchine havde udstedt den pågældende attest, og anmodede de italienske myndigheder om at træffe de fornødne foranstaltninger for at standse misbruget af det identifikationsnummer, som Ente Certificazione Macchine har fået tildelt af Kommissionen.
            
         
               (10)
            
            
               I deres svar af 23. juni 2010 bekræftede de italienske myndigheder, at Ente Certificazione Macchine havde misbrugt sit identifikationsnummer, og meddelte Kommissionen, at organet havde fået pålagt ikke længere at udstede sådanne attester og at underrette myndigheden om lignende attester, der måtte være udstedt.
            
         
               (11)
            
            
               I lyset af den tilgængelige dokumentation og de berørte parters kommentarer mener Kommissionen, at de britiske myndigheder har dokumenteret, at beskyttelsesbeklædningen til fægtere, type Jiang 350N Stretch Jacket and Breeches, ikke opfylder de gældende væsentlige sundheds- og sikkerhedskrav i direktiv 89/686/EØF, og at denne manglende overensstemmelse indebærer en alvorlig risiko for brugere —
            
         VEDTAGET DENNE AFGØRELSE:
   Artikel 1
   Den foranstaltning, de britiske myndigheder har truffet, med forbud mod beskyttelsesbeklædning til fægtere, type Jiang 350N Stretch Jacket and Breeches, fremstillet af Wuxi Husheng Sports Goods Plant, er berettiget.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 25. januar 2011.
      
         
            På Kommissionens vegne
         
         Antonio TAJANI
         
            Næstformand
         
      
   
   
      (1)  EFT L 399 af 30.12.1989, s. 18.
   
      (2)  EUT L 157 af 9.6.2006, s. 24.